இசுட்ரோன்சியம் போரைடு

இசுட்ரோன்சியம் போரைடு (Strontium hexaboride) என்பது SrB6 என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். இசுட்ரோன்சியம் அறுபோரைடு, இசுட்ரோன்சியம் எக்சாபோரைடு என்ற பெயர்களாலும் இச்சேர்மம் அறியப்படுகிறது. அறை வெப்பநிலையில், இது ஒரு படிகக் கருப்பு தூளாகத் தோன்றுகிறது. நெருக்கமான பரிசோதனையில்  குவார்ட்சின் மீது கீறலை ஏற்படுத்தக் கூடிய  திறன் கொண்ட சற்றே ஒளி ஊடுருவக்கூடிய அடர் சிவப்பு படிகங்களாகத் தோன்றும்.Moissan, Henri. The Electric Furnace. அதிக நிலைப்புத்தன்மையும், அதிக உருகுநிலை மற்றும் அடர்த்தியும் கொண்டுள்ளது. நச்சுத்தன்மை வாய்ந்ததாக கருதப்படாவிட்டாலும், இது தோல், கண்கள் மற்றும் சுவாசக்குழாய் ஆகியவற்றிற்கு எரிச்சலூட்டும். 

காந்தவியல்
இசுட்ரோன்சியம் போரைடு, மற்ற காரமண் உலோக போரைடுகளுடன் சேர்ந்து குறைந்த வெப்பநிலையில் பலவீனமான ஃபெரோ காந்தத்தன்மையை வெளிப்படுத்துகிறது. படிக அணிக்கோவையில் உள்ள சிறிய அசுத்தங்கள் அல்லது பிறழ்வுகளால் இப்பண்பு ஏற்படுவதாக சிலரால் கருதப்படுகிறது. மற்றவர்கள் வெவ்வேறு விளக்கங்கள் தேவை என்று பரிந்துரைக்கின்றனர். இசுட்ரோன்சியம் போரைடு குறைந்த வெப்பநிலையில் குறைக்கடத்தி பண்புகளுக்காகவும் ஆய்வு செய்யப்பட்டது.

தயாரிப்பு
இசுட்ரோன்சியம் போரேட்டு, அலுமினியம் மற்றும் கார்பன் ஆகியவற்றை மின்சார உலையில் கலந்து வினைபுரியச் செய்து இசுட்ரான்சியம் போரைடை தயாரித்ததாக என்றி மொய்சன் தனது தி எலக்ட்ரிக் பர்னசு என்ற புத்தகத்தில்  விவரிக்கிறார். மாற்றாக, திண்மநிலை இசுட்ரான்சியம் போரைடை இரண்டு மோல் இசுட்ரோன்சியம் கார்பனேட்டையும் மூன்று மோல் போரான் கார்பைடையும், ஒரு மோல் கார்பனுடன் வெற்றிட உலைக்குள் இட்டு வினைபுரியச் செய்வதன் மூலம் தயாரிக்கலாம்.

பயன்கள்
இசுட்ரோன்சியம்  போரைடு மின்காப்பு மற்றும் அணுக்கட்டுப்பாட்டு கம்பிகளில் பயன்படுத்தப்படுகிறது. விமானத்தின் சன்னல்களுக்கான சமீபத்திய காப்புரிமை SrB6 நானோ துகள்களை ஓர் ஒளியூடுறுவும் அக்ரைலிக்  தாளில் பயன்படுத்துகிறது.இந்த நானோ துகள்களின் அகச்சிவப்பு -உறிஞ்சும் பண்புகள் அகச்சிவப்பு அலைநீளங்களை கடத்துவதைத் தடுக்கிறது. அதே நேரத்தில் இது புலப்படும் ஒளியின் கடத்தலை அனுமதிக்கிறது.

மேற்கோள்கள்

பகுப்பு:இசுட்ரோன்சியம் சேர்மங்கள்
பகுப்பு:போரைடுகள்